Anno Domini millesimo quadringentesimo decimo sexto, statuta sunt haec apud Cistercium in Cisterciensis Ordinis Capitulo generali. ORATIONES. 1.  Pro serenissimo domino nostro, domino Carolo… *etc. ut in anno* 1401. 2.  Pro burgensibus… *etc. ut in anno* 1401. 3.  Pro pace et unitate Sanctae Matris Ecclesiae decantetur semel dumtaxat in hebdomada una missa per abbatem affixa, cuius missae introitus intitulatur : *Salus populi*, collecta *Ecclesiae* cum ceteris sequentibus, in singulis domibus Ordinis universi. 4.  Pro felicis… *etc. ut in anno* 1401. [DIFFINITIONES GENERALES]. 5.  Editas anno praeterito in generali Capitulo diffinitiones omnes et singulas ratificat et confirmat praesens Capitulum pariter et approbat. 6.  Item, cum Ordo noster… *etc. ut in anno* 1411, *n° 7*. [DIFFINITIONES SPECIALES.] 7.  Dispensatur misericorditer per generale Capitulum cum frater Ioanne dicto Bloquel, monacho Albaeripae expresse professo, qui per spatium sex *hebdomadarum* per saeculum evagando, habitu tamen regulari non deposito, damnabiliter apostatavit, et postmodum voluntarie rediens poenitentiam sibi propter hoc iniunctam humiliter et devote peregit, ut hoc non obstante ad omnes actus, gradus et status cum honoribus legitimis admittatur. 8.  Cum fratre Reginaldo Michaelis, monasterii de Fontemorum expresse professo in sacerdotio constituto, qui illicentiatus recessit ab Ordine, et regulari habitu reiecto quasi per spatium duorum annorum in saeculo remansit, apostasiam incurrens et irregularitatem contrahens se divinis damnabiliter immiscendo, dispensat generale Capitulum ad restitutionem gradus et habitus, et ut ad omnes actus legitimos admitti et ad omnes Ordinis dignitates promoveri valeat praeter abbatialem dignitatem, et de hiis omnibus poenitentias Ordinis humiliter et devote peregit. 9.  De Tribus fontibus, de Albaripa et de Longovado monasteriorum abbatibus et eorum cuilibet committitur per generale Capitulum, quatinus per censuram Ordinis et alia iuris remedia omnes personas Ordinis utriusque sexus, quas repererint monasterio Claraevallis vel personis ipsius teneri vel efficaciter obligatas fore per litteras aut alia documenta legitima, coerceant ad satisfactionem plenariam viriliter et compellant. 10.  Ut inquirant et diligenter se informent de Bonavalle Viennensi et de Miratorio monasteriorum abbates, an tractatus initus inter abbatem et conventum monasterii de Chassenya ex una parte, et nobilem virum Matheum de Thalara parte ex altera, sit ipsi monasterio fructuosus per generale Capitulum committitur eisdem, et referant proximo Capitulo generali de repertis veritatem. 11.  De Morimundo et de Capite laci monasteriorum abbatibus committit generale Capitulum, quatinus se informent et diligenter inquirant utrum permutatio seu alienatio aliquarum terrarum, quas permutare seu alienare requirunt abbas et conventus monasterii de Claravalle Mediolanensi, sit ipsi monasterio utilis et fructuosa, et Capitulo de proximo venienti referant omnimodam veritatem. 12.  Diffinitionem quae per modum annexae dudum a Capitulo dicitur emanasse, et fratri Rogeri Franck electionem vel provisionem praetensam ad monasterium de Fontibus in Anglia, Eboracensis dioecesis, cuius ipse monachus est, confirmasse, dictum Capitulum evidentibus certificatum documentis, quod suppressa negotii veritate, multis quoque mendaciorum non tam verbalium quam litteralium commentis subrepta fuerit, et obtenta per quemdam monachum litteris factitiis et non veris procurationem domini Ioannis Rippon, ut eum et dictum Capitulum deciperet fallaciter se gerentem, quocumque verborum tenore ipsa confirmationis annexio processerit in praeiudicium dicti Ioannis Rippon, vel iuris sui ad monasterium de Fontibus, eo legitime non audito nec vocato, qui ut postea patuit per appellationis remedium dicto Rogero in huiusmodi causa litem moverat, prorsus irritam et nullius roboris aut vigoris esse declarat, notificat et decernit. 13.  Volens, ut tenetur, generale Capitulum ne monasterium Aureaevallis Metensis dioecesis per duorum ad eius praesidentiam contendentium litigiosa discrimina miserabilis iacturae lapsibus elidatur, dominis Cistercii et Claraevallis, s. th. pr., vel aliis duobus abbatibus quos ad hoc mittere decreverint, plenam Ordinis potestatem ad dictae controversiae sedationem tribuit et committit. Ipsos insuper contendentes videlicet fratrem Iacobum de Hans professorem, et fratrem Nicolaum de Arluno competitorem, praefati monasterii monachos, in virtute statutorum Ordinis praecipientium causas eiusdem intra non extra Ordinem terminarum, citat, evocat, hortatur et obtestatur, quatinus die quadragesima post notificationem praesentium, cum iuribus et monumentis suis in hac causa vel eorum copiis authenticis, coram praedictis commissariis in civitate Constantiensi provinciae Moguntinae personaliter compareant, ipsisque in hac discordia processuris iuxta sanctam Ordinis simplicitatem, rationis aequitatem et mutuam in Domino caritatem plenarie consentiant et obediant, quibuscumque litium exteriorum anfractibus omnimode posteratis. 14.  Editam alias *diffinitionem* qua monachi de Valcellis quicumque prohibentur usque ad decennium officia confessoratus monialium Ordinis exercere, per intercessionem reverendissimi in Christo patris domini cardinalis Sancti Martini misericorditer revocat et relaxat generale Capitulum, hoc tamen salvo, quod pro duobus dicti monasterii monachis, quos nominare voluerit dominus abbas Caroliloci, s. th. pr., cuius intuitu dicta diffinitio rationabiliter facta fuit, robur eius et vigor integraliter perseveret. 15.  Ad instantiam domini Claraevallis, s. th. pr., citantur personaliter et peremptorie ad proximum futurum generale Capitulum dominus Lucas abbas de Moroliis, frater Petrus de Rabella carnalis frater et monachus eius frater quoque Michael, monachus Clarimontis et scolares de Sancto Bernardo Parisius, cum intimatione quod, sive comparuerint sive non, procedetur quantum iuris fuerit in hiis, quae contra eos proponentur, eorum absentia vel contumacia non obstante. 16.  De Nigrolacu et de Albispetris monasteriorum abbatibus committit generale Capitulum, quatinus inquirant et diligenter se informent utrum tractatus et omnia contenta in litteris quibus praesens diffinitio annectitur, sint monasterio de Obazina utilia seu fructuosa, et referant Capitulo de proximo venienti realem veritatem. 17.  Ad petitionem abbatis et conventus monasterii Vallis Dei gratiose dispensatur per generale Capitulum cum fratre Petro de Spitz, dicti monasterii professo, ut non obstante apostasia quam incurrit, per tres annos vel quasi discurrendo per saeculum habitu regulari dimisso, ad omnes gradus, status et honores Ordinis legitimos admittatur, et eius habitus regularis restituatur, abbatiali dignitate tantummodo seclusa. 18.  Ad idem pro fratre Nicolao de Vandignecia, monasterii de Escureyo professo, qui per triennium vel quasi apostatavit, habitu regulari dimisso. 19.  Committit generale Capitulum abbati de Crista, quatinus se transferat ad monasterium de Escureyo, et diligenter a fratribus loci inquirat, et oculatim videat utrum pro dicti monasterii utilitate et aliarum domorum, reparatio cuiusdam domus aut eorum grangia quamplurimum, ut fertur, ruinosa sit omnimodo deserenda, et referat Capitulo de proximo venienti omnimodam veritatem. 20.  Ad humilem supplicationem abbatis de Locedio Casallensis dioecesis annuit generale Capitulum ut priorissa Sancti Spiritus eiusdem dioecesis, et praefato monasterio de Locedio immediate subiecta, amodo vocetur abbatissa, quae per praesens vocabatur priorissa, et baculo pastorali, ut in Ordine moris est, utatur. 21.  Tractatum, cui haec praesens diffinito inseritur et omnia et singula contenta in eodem, generale Capitulum de gratia speciali approbat, ratificat pariter et confirmat. 22.  Capitulum generale mandat et praecipit abbati monasterii de Gardo, quatinus fratrem Ioannem de Manteney, ipsius monasterii professum, cui nuper alibi profitendi licentiam minus sufficienter concesserat, benigne recipiat et caritative tractet, salva tamen in omnibus Ordinis disciplina. 23.  Generale Capitulum mandat et praecipit abbati monasterii de Pratea, quatinus fratrem Guillelmum Praepositi, ipsius monasterii professum, benigne recipiat et caritative tractet, salva tamen in omnibus Ordinis disciplina. 24.  Generale Capitulum contumacem, Ordini rebellem eiusque praeceptorum contemptricem, decernit et declarat esse sororem Margaretam abbatissam monasterii de Valle Sanctae Crucis, Constantiensis dioecesis. Iterum quoque citat eam ad proximo futurum generale Capitulum per procuratorem idoneum comparituram, vel interim coram reverendissimo patre domino abbate Cistercii vel alio per eumdem nomine Capituli deputando modo et forma quibus per iurisperitos expedire videbitur. Quam etiam citationem extendi vult Capitulum ad omnes illos Ordinis abbates, qui citra biennium ad dictum monasterium causa reformationis eiusdem missi fuerunt, ut ipsis auditis et visis omnibus quae ordinaverunt ibidem Capitulum vel dictus dominus Cistercii, cum consilio sapientum, securius possit et consultius super dictae abbatissae malitiis et pertinacia providere. 25.  Generale Capitulum nomine et auctoritate totius Cisterciensis Ordinis in omnibus et singulis generationibus et paternitatibus ipsius Ordinis, ac abbatum, conventuum, monasteriorum, personarum et Ordinis totius, praedictorum procuratores, nuntios speciales, negotiorum gestores, syndicos, economos, actores et defensores in sacro universalis Ecclesiae concilio Constantiensi eligit, ordinat, nominat, facit et constituit reverendissimum in Christo patrem dominum Cistercii, venerabilesque fratres Matheum Claraevallis, Ioannem Morimundi, Laurentium Caroliloci, Guillelmum Fontis Danielis, Ioannem Ursicampi, Guillelmum Mortuimaris, et Ioannem de Precibus, s. th. pr., monasteriorum eiusdem Ordinis abbates ; necnon de Columba, de Caravalle, de Runa, de Mulebrune, de Lankheim, de Lucella, de Fontibus, et de Bello loco regis similiter eiusdem Ordinis monasteriorum abbates et eorum quemlibet in solidum, ita quod non sit eorum alterius conditio deterior, sed quidquid per ipsorum aliquem inceptum fuerit per alterum resumi, continuari, deduci, mediari valeat et finiri. Dans eisdem abbatibus… *etc. ut supra anno* 1412, *n° 58*. 26.  Quia generale Capitulum dominum Cistercii et alios Ordinis abbates necessario plures deputat et ordinat ad eumdem communibus Ordinis expensis ad generale concilium Constantiense, et residendum in eodem usque ad finem et complementum celebrationis eiusdem ; idcirco pro solvendis eorum stipendiis imponit super universum Ordinem, omnium videlicet monasteriorum utriusque sexus, summam sex millium librarum turonensium, distribuendam eis et pro eorum stipendiis tam praeteritis quam futuris. Ad quam distributionem faciendam committuntur reverendissimus pater dominus Cistercii, et cum eo domini abbates Claraevallis, Morimundi et Ursicampi, ita tamen quod ipse dominus Cistercii cum altero praedictorum ad huiusmodi distributionem et taxationem procedere valeat. Taxa vero seu determinatio distributionis huiusmodi talis erit. Dominus Cistercii recipiet quotidie 36 solidos, quilibet autem aliorum iam deputatorum vel pro eis, si qui forte deficerent vel non continuarent, deputandorum 24 solidos pro quolibet die ut prius. Adiungit etiam generale Capitulum quod ubi ultra sex menses in futurum duraret dictum generale Concilium, et imposita summa pro stipendiis praedictorum non sufficeret, licebit praenominatis dominis Cistercii, Claraevallis, Morimundi et Ursicampi abbatibus ulteriorem summam Ordini simili modo imponere, quae pro toto tempore durationis Concilii ad solutionem stipendiorum, et sub eadem taxatione praedictis sufficiat deputatis. Ceterum taxationes et impositiones quotarum singulis monasteriis Ordinis utriusque sexus tam dicti subsidii assignandarum et deputationes etiam collectorum eiusdem, committit dictum Capitulum praenominatis dominis Cistercii, Claraevallis, Morimundi et Ursicampi monasteriorum abbatibus, in Ordinis plenaria potestate. 27.  Universis praesentes litteras inspecturis et audituris, frater Ioannes abbas Cistercii ceterique Diffinitores Capituli generalis Cisterciensis Ordinis salutem, et praesentibus fidem adhibere. Noveritis quod nos pro nobis et omnibus monasteriis et personis nostri Cisterciensis Ordinis ubicumque situatis, abbatibus, abbatissis, aliisque regimini locorum conventualium praesidentibus, et conventibus eorumdem, necnon pro magistro et fratribus de Calatrava de Montesa et Militia Iesu Christi, ac omnibus aliis magistris et fratribus ordinis militaris sub observantia praedicti Ordinis professis, ceterisque personis praedicti nostri Ordinis et eorum singulis, omni iure, modo et forma quibus possumus iuxta constitutiones et consuetudines dicti Ordinis fecimus, constituimus, in romana Curia procuratorem generalem et nuntium specialem, sindicum, economum et actorem nostrum Ordinis praedicti personarumque membrorum et pertinentiarum eiusdem et cuilibet eorumdem, venerabilem et in Christo nobis carissimum nomine Nicolaum de Wavis abbatem monasterii Claraevallis, alias de Colomba nostri praefati Cisterciensis Ordinis, Placentinae dioecesis, exhibitorem praesentium… *etc. ut in forma delegationis anno* 1412, *n° 61*, *in fine additur* : Et haec omnia et singula supradicta omnibus quorum interest aut interesse poterit eorumdem tenore praesentium intimamus. In cuius rei testimonium praesens procuratorium sigilli nostri fecimus muniri appensione. Datum… *etc.*  28.  Capitulum generale instituit studium Ordinis in Cracovia et gubernationi abbatis Clarae Tumbae committit. 29.  Item, diffinitio anni Domini M CCCC XVI edita. Ne aliquis abbas religiosum alterius monasterii absque licentia sui superioris ad professionem audeat recipere. Generale Capitulum dudum editam ratificans et renovans diffinitionem qua universis abbatibus Ordinis salubriter inhibetur ne monachis aut conversis suis licentiam conferant ad aliena monasteria transeundi aut profitendi in eisdem, nisi prius ipsi transeuntes aut profiteri volentes de abbate qui eos recipere debeat certificati fuerint, et sufficientem abbatibus, a quibus recipi volunt, possint super hoc certitudinem exhibere ; omnes et singulas licentias tales transeundi aut profitendi quibuscumque monachis aut conversis datas, irritat, cassat et annullat, mandans et praecipiens omnibus et singulis monachis et conversis Ordinis tales licentias habentibus, quatinus infra unius mensis spatium aut profiteantur, si in Ordine benivolum receptorem invenerint, vel ad propria revertantur monasteria, ibidem Altissimo sua, ut tenentur, vota reddituri. Alioquin tamquam fugitivi puniantur et ubique denuntientur excommunicati. Abbates vero suis monachis vel conversis ultra spatium trium mensium ad quaerendum et procurandum sibi abbatem qui eos velit aut valeat recipere nullatenus dare praesumant absque licentia Capituli generalis. Quicumque vero abbas suis monachis vel conversis licentiam transeundi ad alium Ordinem sic concesserit, cum hoc in praeiudicium et contemptum proprii Ordinis sit, tamquam libertatum et privilegiorum temerarius impugnator irremissibiliter puniatur. 